Imtella' Ġunju 21, 2020 B'miżuri stretti biex jikkontrollaw l-imxija tal-Covid-19, il-poplu fis-Serbia qed jivvota f'elezzjoni biex jeleġġi parlament ġdid. Qed isiru wkoll l-elezzjonijiet lokali. Il-votanti huma mħeġġa jilbsu l-maskri u jużaw is-sanitiser wara li jivvotaw. Is-Serbja għandha kważi 13,000 każ ta' coronavirus u rreġistrat 260 mewt. Il-biża' ta' infezzjoni tista' twassal biex inqas nies joħorġu jivvutaw. Il-koalizzjoni popolista fil-Gvern qed tittama li tkompli ssaħħaħ il-maġġoranza. Il-partiti fl-Oppożizzjoni sejħu għal bojkott għax qalu li l-President Aleksandar Vucic għandu kontrol tal-media u dan ifisser li l-votazzjoni la tista' tkun ħielsa u lanqas ġusta. Il-partit tal-President qed jittama li jqarreb lis-Serbia lejn sħubija fl-Unjoni Ewropea filwaqt li jżomm rabtiet mill-qrib mar-Russja u maċ-Ċina. Belgrade għandha wkoll pressjoni mill-pajjiżi tal-Punent sabiex tirrikonoxxi l-indipendenza tal-Kosovo.